Fire timer. Længere tid skulle det ikke tage at sælge samtlige 2000 tribunebilletter til Leonard Cohens koncert i Mølleparken den 26. august. Da startskuddet lød til billetsalget, stod Else Nielsen fra Vodskov forrest i køen. Hun fik to billetter som en 60 års fødselsdagsgave til sig selv. - Jeg har været fascineret af Cohen i mange år, hans udstråling, musikken og teksterne, men aldrig oplevet ham til en livekoncert. Derfor foreslog jeg min mand, at gaven til mig blev to billetter, og så vil jeg overvære koncerten med min datter, siger Else Nielsen. Ud over de 2000 siddepladser på tribunen er der også blevet solgt i nærheden af 2500 billetter til ståpladserne. Der er plads til 9000 gæster til koncerten.

Opsummering:
Fire timer efter billetsalget til sommerens koncert med Leonard Cohen blev sat i gang, var alle tribunepladserne væk.